อภิสิทธิ์ กังขา สนช. เร่งออก พรบ.ข้าว หวั่นสร้างปัญหา
มาร์ค หาเสียงเขต ดินแดง-ห้วยขวาง ช่วย ธนา เชื่อบิ๊กตู่ ไม่กลัวดีเบต เสียดายหากไม่โชว์วิสัยทัศน์ กังขา สนช. เร่งรีบออก พรบ.ข้าว สร้างปัญหา ลั่นแก้แน่ เตือนพลังประชารัฐ ชูทำจำนำข้าวต่อ ทั้งที่เห็นบทเรียนแล้ว เมิน สนธิรัตน์ ลั่นคำกู-มึง ปล่อยให้เป็นเรื่องของ 2 พรรค แนะ ประชาธิปัตย์ ทำตามหน้าที่ ไม่เกี่ยวหยุดตรวจสอบช่วงเลือกตั้ง ชู ปลดล็อกกัญชาเพื่อการแพทย์-พืชศก. ค้านผูกขาด,เมื่อเวลา 06.30 น. วันที่ 26 ก.พ.62 นายอภิสิทธิ์ เวชชาชีวะ หัวหน้าพรรคประชาธิปัตย์ พร้อม นายพีระพันธ์ุ สาลีรัฐวิภาค นายเชาว์ มีขวด นายชวนนท์ อินทรโกมาลย์สุข นายเอกชัย ขจรบุญถาวร และน.ส.จิตรภัสร์ กฤดากร ผู้สมัคร ส.ส.ระบบบัญชีรายชื่อพรรค ร่วมลงพื้นที่รณรงค์หาเสียงช่วยนายธนา ชีรวินิจ ผู้สมัคร ส.ส. กทม. เบอร์ 9 เขตเลือกตั้งที่ 5 ห้วยขวาง-ดินแดง โดยขึ้นรถแห่เพื่อพบปะประชาชน และขอให้ออกมาใช้สิทธิ์เลือกตั้ง ในวันที่ 24 มีนาคม 2562 จากหมู่บ้านวัฒนานิเวศน์ ผ่านตลาดพุ่มอุไร ไปยังถนนสุทธิสารวินิจฉัย เข้าหมู่บ้านรัชดานิเวศน์ ผ่านตลาดประชาราษฎร์บำเพ็ญ 24 มุ่งหน้าสำนักงานเขตห้วยขวาง ตรงไปตามเส้นทางถนนประชาราษฎร์บำเพ็ญ เข้าสู่ตลาดห้วยขวาง จากนั้นเข้าเขตดินแดงผ่านตลาดห้วยขวาง ออกถนนประชาสงเคราะห์เข้าตลาดเช้าดินแดง แฟลตดินแดง 1-7 แฟลตแปดชั้น ซอยสุทธิพร และซอยมารวย 3 ซึ่งมีประชาชนมาคอยให้กำลังใจและมอบสิ่งของต่างๆ อาทิ ดอกกุหลาบ มาลัยดาวเรือง และผลไม้ กล้วย น้ำดื่ม เป็นระยะ,นายอภิสิทธิ์ ให้สัมภาษณ์กรณีพรรคพลังประชารัฐจัดทำหนังสือแนะนำประวัติพล.อ.ประยุทธ์ จันทร์โอชา นายกฯและหัวหน้าคณะคสช. ในฐานะรายชื่อแคนดิเดตนายกรัฐมนตรีของพรรคพลังประชารัฐ ซึ่งทางพรรคพลังประชารัฐระบุว่าไม่ได้เป็นการหาเสียง ว่า ตนไม่ทราบว่าเป็นเอกสารภายในของพรรคพลังประชารัฐหรือไม่ และถือว่าเป็นเรื่องของพรรคพลังประชารัฐที่จะดำเนินการ ส่วนการร่วมเวทีดีเบตของพล.อ.ประยุทธ์นั้น เดิมพรรคพลังประชารัฐแจ้งว่าติดปัญหาทางด้านข้อกฎหมาย แต่หาก กกต.ระบุว่าทำได้ และเกิดความชัดเจนในทางปฏิบัติ ตนมองว่าไม่น่าจะมีปัญหาทางด้านข้อกฎหมาย ซึ่งหากท้ายที่สุดแล้ว หาก พล.อ.ประยุทธ์ จะไม่ได้เข้าร่วมดีเบต ก็ไม่ได้คิดว่า เป็นความได้เปรียบเสียเปรียบ เพียงแต่เสียดายว่าอยากให้ทุกคนที่อาสาตัวเข้ามาทำงานให้กับประชาชนได้มาประชันวิสัยทัศน์ แลกเปลี่ยนความคิดเห็น มีการวิพากษ์วิจารณ์และเปรียบเทียบนโยบายแนวคิดต่างๆ ซึ่งกันและกัน ตามกระบวนการประชาธิปไตยเพื่อให้เป็นประโยชน์กับผู้ใช้สิทธิ์เลือกตั้งในการพิจารณาว่า ควรจะสนับสนุนใคร ซึ่งในอดีตที่ผ่านมาก็มีปัญหาเช่นนี้กรณี น.ส.ยิ่งลักษณ์ ชินวัตร อดีตนายกรัฐมนตรี ที่ก็ไม่มาร่วมการดีเบต ดังนั้น หากไม่มีการสร้างค่านิยมและวัฒนธรรมมาตรฐานทางการเมืองที่ดี ก็จะทำให้เกิดเป็นปัญหาไปเรื่อยๆ เมื่อถามว่า พล.อ.ประยุทธ์ จะกลัวการดีเบตหรือไม่ นายอภิสิทธิ์ กล่าวว่า ไม่ทราบ คงต้องไปถามท่านเอง ซึ่งส่วนตัวคิดว่าท่านไม่กลัวการดีเบต แต่ไม่แน่ใจว่า แต่ละคนที่ไปบอกท่านว่าอย่างไร และอยากให้ท่านมองถึงการสร้างมาตรฐานทางการเมืองมากกว่าสิ่งอื่น ,เมื่อถามถึงกรณี สนช. ชงร่างพระราชบัญญัติข้าวที่จะเข้าสู่การพิจารณาของสภานิติบัญญัติแห่งชาติ(สนช.) ในวันนี้ ขณะที่ยังมีปัญหาการคัดค้านจากชาวนาและหลายภาคส่วน นายอภิสิทธิ์ กล่าวว่า ตนว่าเมื่อการเลือกตั้งเสร็จจึงจะมีการพิจารณา เพราะยังมีประเด็นที่ถูกทักท้วงอีกมาก ทั้งการที่เกษตรกรต้องเสียประโยชน์ในการได้รับการสนับสนุนอย่างเป็นระบบ และความไม่ชัดเจนของปัญหาเรื่องพันธุ์ข้าว สายพันธุ์ท้องถิ่น รวมถึงปัญหาอื่นๆ ซึ่งส่งผลต่อการได้เปรียบเสียเปรียบ และคนที่เสียเปรียบก็หนีไม่พ้นเกษตรกรรายย่อย อย่างไรก็ตาม หากร่างกฎหมายนี้ผ่านการพิจารณาจาก สนช. ในวาระ 3 และประกาศเป็นกฎหมาย พรรคประชาธิปัตย์จะเข้าไปแก้ไขกฎหมาย เพราะเห็นว่าควรปรับปรุงกฎหมายให้ดีกว่านี้ มองว่าการเร่งพิจารณาให้ผ่านสภาในช่วงนี้ก่อนที่จะมีการเลือกตั้ง แล้วต้องมาแก้ไขภายหลังจะเป็นการสร้างปัญหาโดยใช่เหตุ และไม่ทราบว่ามีความจำเป็น เร่งด่วนใดที่ต้องออกกฎหมายที่ยังมีปัญหา ท่ามกลางเสียงทักท้วงของเกษตรกรและชาวนาอีกมาก ซึ่ง สนช. ควรรับฟังและตระหนักถึงความคิดเห็นที่สะท้อนออกมาจากทุกฝ่าย ,ส่วนที่มีการตั้งข้อสังเกตว่าร่าง พ.ร.บ.ข้าว ถูกนำเสนอในรัฐบาล คสช. ขณะที่พรรคพลังประชารัฐเล่นบทคัดค้านร่างกฎหมายนี้นั้น นายอภิสิทธิ์ กล่าวว่า ไม่ทราบว่ามีความสับสนเกิดขึ้นหรือไม่ เพราะเหตุผลที่พรรคพลังประชารัฐระบุว่าเสนอชื่อ พล.อ.ประยุทธ์ เป็นแคนดิเดตนายกรัฐมนตรีก็เพื่อต้องการสานต่องานของรัฐบาล ซึ่งยอมรับว่าเป็นการยากที่จะแยกระหว่างนโยบายของรัฐบาล การบริหารงานของรัฐบาล และสิ่งที่เป็นพรรคพลังประชารัฐจะทำ แต่ที่ค่อนข้างแปลกใจคือ นโยบายข้าวของพรรคพลังประชารัฐ ไม่ว่าจะพยายามเขียนโดยใช้ถ้อยคำอย่างไร แต่หลักการก็ไม่ต่างจากการจำนำข้าว ซึ่งเป็นสิ่งที่รัฐบาลคสช. รับทราบดีถึงความเสียหายที่เกิดขึ้น แม้กระทั่งนายกฯเองก็พูดถึงเรื่องนี้หลายครั้ง ดังนั้น การที่บอกว่าจะนำข้าวจากเกษตรกรเข้ามาในราคาที่สูงกว่าราคาตลาด เช่น เกวียนละ 10,000 บาทแล้วอ้างว่าเป็นการให้กู้ยืม แต่มีการเขียนต่อไปอีกว่า หากราคาไม่ถึงก็ไม่เป็นไร,ขณะที่ ธนาคารเพื่อการเกษตรและสหกรณ์การเกษตร (ธ.ก.ส.) ก็ต้องมีภาระในการระบายข้าว ซึ่งตนมองว่าเป็นการนำเรื่องจำนำข้าวกลับมาอีก ซึ่งแม้แต่พรรคเพื่อไทยเองก็ยังบอกว่า ได้เรียนรู้จากปัญหาของโครงการนี้ในอดีตแล้ว จึงไม่เข้าใจว่า เหตุใดจึงมีการนำเสนอแบบนี้อีก แต่ยืนยันว่า ในส่วนของพรรคประชาธิปัตย์เราทำการประกันรายได้เป็นทางออกที่ดีที่สุดในการช่วยเหลือเกษตรกร โดยไม่สร้างปัญหาหนี้สินแบบโครงการจำนำข้าวที่ผ่านมา ไม่สร้างปัญหาเรื่องการทุจริตคอรัปชั่น ซึ่งคณะกรรมการป้องกันและปราบปรามการทุจริตแห่งชาติ (ป.ป.ช.) เคยมีหนังสือเตือนมาที่ ครม. หลายครั้ง อีกทั้งแนวคิดของการประกันรายได้ยังไม่เป็นปัญหาในการเก็บสต๊อก ไม่เป็นภาระการระบายข้าวและไม่เป็นการทำลายกลไกการค้าสินค้าเกษตรด้วย,เมื่อถามว่า กรณีที่พรรคพลังประชารัฐระบุว่า ไม่ต้องการให้พรรคการเมืองอื่นแสดงวาทกรรมที่โจมตีผู้อื่น แต่นายสนธิรัตน์ สนธิจิรวงศ์ เลขาธิการพรรค กลับกล่าวบนเวทีปราศรัยว่า กูไม่ยิ้มแล้ว กูจะสู้กับมึง นั้น มองอย่างไร นายอภิสิทธิ์ กล่าวว่า คงต้องปล่อยให้สองขั้วการเมืองว่าจะพูดกันในลักษณะใด แต่พรรคประชาธิปัตย์ไม่ทำอย่างนั้น เราจึงบอกว่าวันนี้การปลุกเร้าอารมณ์ การพยายามบังคับให้ประชาชนเลือกข้าง หรือแสดงถ้อยคำที่รุนแรง ไม่ใช่แนวทางที่พรรคประชาธิปัตย์จะนำทางให้กับประเทศ ขั้วของเราคือขั้วที่บอกว่าทางออกของประเทศขณะนี้คือ เราเดินหน้าบนพื้นฐานของหลักการประชาธิปไตยแบบเสรีนิยม ที่ทุกคนมีความแตกต่างและมีความหลากหลายได้ ไม่สร้างความเกลียดชังซึ่งกันและกันอีกต่อไป,ส่วนการที่ ป.ป.ช. ระบุว่า จะชะลอการตรวจสอบพรรคการเมืองไปภายหลังการเลือกตั้งนั้น นายอภิสิทธิ์ กล่าวว่า หากเป็นเรื่องที่ ได้ดำเนินการมาแล้วก็ควรเดินหน้าต่อไปตามกระบวนการปกติ เพราะไม่มีเหตุผลใดที่จะยกเว้นจากการที่สมัครรับเลือกตั้ง ซึ่งตัวเองไม่ได้ต้องการให้มีการกลั่นแกล้งใคร แต่ไม่ควรมีการละเว้นใด ควรทำไปตามหน้าที่ ,ส่วนกรณีมีบางพรรคการเมืองชูนโยบายการใช้กัญชาเป็นพืชเศรษฐกิจมาเป็นนโยบายหลักในการหาเสียงนั้น นายอภิสิทธิ์ กล่าวว่า พรรคประชาธิปัตย์ ชัดเจนว่าเราสนับสนุนให้มีการใช้ในทางการแพทย์ ซึ่งมองว่าเป็นโอกาสสำหรับประชาชนทั่วไปที่สนใจสามารถปฏิบัติตามเงื่อนไขในการใช้กัญชาเป็นพืชเศรษฐกิจ แต่ไม่สนับสนุน แนวทางที่ก่อให้เกิดการผูกขาด การใช้เพื่อความสันทนาการและบันเทิง เพราะจะทำให้ควบคุมได้ยาก ซึ่งทุกวันนี้ก็มีสิ่งมอมเมาเหล่านี้เยอะมากมายอยู่แล้ว โดยมองว่าเป็นสิทธิ์ของพรรคการเมืองที่จะนำเสนอในแนวทางที่แตกต่างกัน แต่หากใช้นอกเหนือจากทางการแพทย์ก็ควรมีการติดตามศึกษาผลกระทบอย่างรอบคอบ.
มาร์ค หาเสียงเขต ดินแดง-ห้วยขวาง ช่วย ธนา เชื่อบิ๊กตู่ ไม่กลัวดีเบต เสียดายหากไม่โชว์วิสัยทัศน์ กังขา สนช. เร่งรีบออก พ.ร.บ.ข้าว สร้างปัญหา ลั่นแก้แน่ เตือนพลังประชารัฐ ชูทำจำนำข้าวต่อ
เลือกตั้ง62,ประชาธิปัตย์,พรบ.ข้าว,อภิสิทธิ์ เวชชาชีวะ,เลือกตั้ง